Cekos In Ekspert

На основу члана 87. став 3. и члана 90. став 9. Закона о основном образовању и васпитању ("Службени гласник РС", бр. 55/13, 101/17 и 27/18 - други закон),

Министар просвете, науке и технолошког развоја доноси

**ПРАВИЛНИК**   
**О САДРЖАЈУ И НАЧИНУ ВОЂЕЊА ЕВИДЕНЦИЈЕ И ИЗДАВАЊУ ЈАВНИХ ИСПРАВА ЗА ОСНОВНО ОБРАЗОВАЊЕ ОДРАСЛИХ**

**(Сл. гласник РС бр. 65/18)**

**Основни текст на снази од 01/09/2018 , у примени од 01/09/2018**

**Члан 1.**

(1) Овим правилником прописује се врста, назив, садржај обрасца и начин вођења евиденција које води школа за основно образовање одраслих и основна школа која остварује програм образовања одраслих по моделу функционалног основног образовања одраслих (у даљем тексту: школа): матичне књиге, дневника образовног рада - разредне књиге, књиге андрагошке евиденције, евиденције о полагању испита - записника о поправним, разредним, испитима за образовање одраслих и другим испитима и евиденције о издатим сведочанствима.

(2) Евиденцију о успеху полазника на крају разреда и о подели предмета на наставнике, школа води у оквиру дневника образовног рада - разредне књиге, а евиденцију о издатим сведочанствима и другим јавним исправама у оквиру матичне књиге.

(3) Овим правилником прописује се садржај образаца јавних исправа које издаје школа: сведочанства о завршеној основној школи, односно разреда у оквиру одговарајућег циклуса, преводнице, исписнице и уверења о положеном завршном испиту и другим положеним испитима.

**Члан 2.**

(1) Матична књига води се посебно за сваког полазника у оквиру одељења, почев од уписа у школу до завршетка стицања основног образовања одраслих.

(2) Матична књига за све разреде у оквиру свих циклуса основног образовања одраслих (од првог до осмог разреда), води се на Обрасцу бр. ООО-1 , у облику спољњег табака и унутрашњег листа величине 25 x 35 cm, на 100-грамској хартији, а када се штампа и издаје двојезично исте је величине.

(3) Спољни табак матичне књиге води се за свако одељење, а унутрашњи лист за сваког полазника и попуњава се за сваки циклус, односно разред у оквиру циклуса основног образовања одраслих.

**Члан 3.**

(1) Дневник образовног и осталих облика рада за први, други и трећи циклус основног образовања одраслих (од првог до осмог разреда) води се на Обрасцу бр. ООО-2 , у облику књиге са тврдим корицама зелене боје, величине 25 x 35 cm, на 80-грамској хартији, а када се штампа и издаје двојезично исте је величине и/или се води у електронском облику сходном применом одредаба овог правилника.

(2) Када се настава изводи и на језику националних мањина, евиденција се води и на језику те националне мањине.

**Члан 4.**

Књига андрагошке евиденције за све циклусе основног образовања одраслих води се на Обрасцу бр. ООО-3 , у облику књиге са тврдим корицама зелене боје, величине 21 x 29,7 cm на 80-грамској хартији.

**Члан 5.**

Полазнику првог, другог и трећег циклуса основног образовања одраслих (од првог до осмог разреда), школа издаје сведочанство о завршеном четвртом разреду на Обрасцу ООО-4а , сведочанство о завршеном петом и шестом разреду на Обрасцу ООО-4б , сведочанство о завршеном седмом и осмом разреду на Обрасцу бр. ООО-4в , у облику листа величине 21 x 29,5 cm, на 100-грамској хартији, на светложутој подлози са Малим грбом Републике Србије у позадини текста, а када се штампа и издаје двојезично величине је 25 x 35 cm. Уколико се дневник образовно-васпитног рада води у електронском облику, школа може да штампа и издаје сведочанство чија је садржина утврђена овим правилником.

**Члан 6.**

Школа издаје полазнику уверење о обављеном завршном испиту на Обрасцу бр. ООО-5 у облику листа величине 21 x 29,5 cm, на 120-грамском папиру, на светлоплавој подлози са Малим грбом Републике Србије у позадини текста, а када се штампа и издаје двојезично исте је величине.

**Члан 7.**

Школа издаје полазнику сведочанство о завршеном основном образовању на Обрасцу бр. ООО-6 у облику листа величине 21 x 29,5 cm, на 120-грамском папиру, на светлоплавој подлози са Малим грбом Републике Србије у позадини текста, а када се штампа и издаје двојезично исте је величине. Уколико се дневник образовно-васпитног рада води у електронском облику, школа може да штампа и издаје сведочанство чија је садржина утврђена овим правилником.

**Члан 8.**

(1) Школа води евиденцију о положеним испитима полазника.

(2) Приликом полагања разредног или поправног испита води се записник о полагању испита полазника.

(3) Записник о полагању испита води се на Обрасцу бр. ООО-7 , у облику листа величине 21 x 29,5 cm, на 80-грамској хартији, а када се штампа и издаје двојезично исте је величине.

**Члан 9.**

Школа издаје преводницу полазнику за одговарајући разред одређеног циклуса основног образовања одраслих о преласку из једне у другу школу, на Обрасцу бр. ООО-8 , у облику листа величине 21 x 29,5 cm, на 100-грамској хартији, на светложутој подлози са Малим грбом Републике Србије у позадини текста, а када се штампа и издаје двојезично величине је 25 x 35 cm.

**Члан 10.**

Школа издаје исписницу полазнику за одговарајући разред одређеног циклуса основног образовања одраслих приликом преласка у иностранство, на Обрасцу бр. ООО-9 , у облику листа величине 21 x 29,5 cm, на 100-грамској хартији, на светложутој подлози са Малим грбом Републике Србије у позадини текста, а када се штампа и издаје двојезично величине је 25 x 35 cm.

**Члан 11.**

Обрасци евиденција и јавних исправа бр: ООО-1, ООО-2, ООО-3, ООО-4а, ООО-4б, ООО-4в, ООО-5, ООО-6, ООО-7, ООО-8, ООО-9 прописани овим правилником одштампани су уз овај правилник и чине његов саставни део.

**Члан 12.**

Дупликати јавних исправа издају се на обрасцима прописаним овим правилником на чијем се горњем десном углу прве стране исписује реч: "ДУПЛИКАТ" словима величине 5 mm.

**Члан 13.**

Погрешно уписани подаци у евиденцију прецртавају се тако да остану читљиви, а исправка се потписује и оверава печатом школе.

**Члан 14.**

За полазнике уписане закључно са школском 2017//2018. годином школа води обрасце и евиденције јавних исправа прописаним Правилником о садржају и начину вођења евиденције и издавању јавних исправа у основној школи ("Службени гласник РС", бр. 55/06, 67/08, 39/11, 82/12, 8/13, 70/15, 81/17 и 48/18), до завршетка основног образовања одраслих.

**Члан 15.**

Даном ступања на снагу овог правилника престају да важе одредбе Правилника о садржају и начину вођења евиденције и издавању јавних исправа у основној школи ("Службени гласник РС", бр. 55/06, 67/08, 39/11, 82/12, 8/13, 70/15, 81/17 и 48/18), које се односе на садржину и начин вођења евиденције и издавање јавних исправа које воде/издају школе које спроводе основно образовање одраслих.

**Члан 16.**

Овај правилник ступа на снагу 1. септембра 2018. године.

Број 110-00-00565/2018-03   
У Београду, 13. августа 2018. године

Министар,   
Младен Шарчевић, с.р.

[© Cekos In, Beograd, www.cekos.rs](http://www.cekos.rs/)